b'\n_START_ARTICLE_\nRytas Babickas\n_START_SECTION_\nBiografija\n_START_PARAGRAPH_\nI\xc5\xa1 prad\xc5\xbei\xc5\xb3 smuikuoti mok\xc4\x97si M. Kuprevi\xc4\x8dien\xc4\x97s muzikos studijoje Kaune, o 1944 m. pasitrauk\xc4\x99s \xc4\xaf Vokietij\xc4\x85, smuikuoti mok\xc4\x97si W\xc3\xbcrzburge pas V. \xc5\xa0imk\xc5\xb3, dainavo chore, dirbo akomponiatoriumi baleto studijoje. 1948 m. baig\xc4\x97 Hanau stovykloje lietuvi\xc5\xb3 gimnazij\xc4\x85. Persik\xc4\x97l\xc4\x99s \xc4\xaf Seligenstadt\xc4\x85, dainavo ir \xc5\xa1oko \xe2\x80\x9eDainavos\xe2\x80\x9c ansamblyje, grie\xc5\xbe\xc4\x97 smuiku B. Pak\xc5\xa1to vadovaujamame orkestre, su kuriuo nema\xc5\xbeai koncertavo. 1949 m. atvyko \xc4\xaf JAV ir apsistojo Daytone, OH, o v\xc4\x97liau persik\xc4\x97l\xc4\x97 \xc4\xaf Chicag\xc4\x85, IL. \xc4\x8cia pas V. Jakub\xc4\x97n\xc4\x85 mok\xc4\x97si harmonijos, dainavo \xc4\x8cikagos vyr\xc5\xb3 chore, grie\xc5\xbe\xc4\x97 orkestre. 1955 m. baig\xc4\x97 Ilinojaus universitet\xc4\x85 ir \xc4\xafgijo in\xc5\xbeinieriaus specialyb\xc4\x99. Buvo vienas i\xc5\xa1 \xc4\x8cikagos sporto klubo \xe2\x80\x9eLithuania" steig\xc4\x97j\xc5\xb3. 1955 m. apsigyven\xc4\x99s Klyvlende, netrukus \xc4\xafsijung\xc4\x97 \xc4\xaf M. K. \xc4\x8ciurlionio meno ansambl\xc4\xaf \xe2\x80\x93 buvo chormeisteris ir koncertmeisteris (1955\xe2\x80\x931983 m.), lietuvi\xc5\xb3 liaudies instrument\xc5\xb3 orkestro vadovas. Su \xc5\xa1iais kolektyvais koncertavo daugelyje JAV lietuvi\xc5\xb3 kolonij\xc5\xb3, Kanadoje, Kolumbijoje ir Venesueloje. 1959 m. Klyvlende sub\xc5\xabr\xc4\x97 vyr\xc5\xb3 vokalin\xc4\xaf oktet\xc4\x85, kuriam harmonizavo ir aran\xc5\xbeavo lietuvi\xc5\xb3 liaudies dainas bei estradinius k\xc5\xabrinius. Su juo koncertavo JAV, Kanadoje ir Australijoje, i\xc5\xa1leido tris plok\xc5\xa1teles._NEWLINE_Nuo 1969 m. buvo tautini\xc5\xb3 \xc5\xa1oki\xc5\xb3 \xe2\x80\x9eGrandin\xc4\x97l\xc4\x97\xe2\x80\x9c muzikos vadovas, 1974\xe2\x80\x931987 m. \xc5\xa0v. Jurgio lietuvi\xc5\xb3 parapijos Klyvlende choro vadovas, o 1983\xe2\x80\x931987 m. M. K. \xc4\x8ciurlionio ansamblio meno vadovas ir dirigentas. Buvo \xe2\x80\x9e\xc5\xbdaibo" sporto klubo krep\xc5\xa1inio sekcijos vadovas ir treneris, dalyvavo skaut\xc5\xb3 veikloje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'